Ná 20 jaar sterf hond, eienaar saamDie ongelukstoneel in Durban. (Foto: Rescue Care) ŉ Bejaarde man, vermoedelik in sy 70’s, wie se naam nog nie bekend is nie, is Dinsdag saam met sy hond dood in ŉ botsing buite Durban. Garrith Jamieson, woordvoerder van Rescue Care, sê die ongeluk het op die M13 plaasgevind net voor die St. Johns-afrit in Pinetown. Die man se silwer Quantum-bussie wat die enigste voertuig op die ongelukstoneel was, het teen ŉ brug op die snelweg tot stilstand gekom. ŉ Mediese toestand het vermoedelik tot die ongeluk gelei. Jamieson vertel dat die man se hond nog geleef het op die toneel waar hy deur Ceron Meadows, ŉ Lenmed-paramedikus, gestabiliseer is, maar as gevolg van die beserings wat hy in die ongeluk opgedoen het, is hy by sy aankoms by die Kloof & Highway-dierebeskermingsvereniging in Kloof dood verklaar. Volgens ooggetuies op die toneel was die hond en sy baas al 20 jaar in mekaar se geselskap. Die polisie is tans besig om die oorsaak van die ongeluk te ondersoek.